FI Euroopan unionin virallinen lehti CE 84/937

(2004/C 84 E/1035)

KIRJALLINEN KYSYMYS P-1062/04

esittäjä(t): Christine De Veyrac (PPE-DE) komissiolle

(30. maaliskuuta 2004)

Aihe: Euroopan unionin laajentumisen maahanmuuttoa koskevat ja taloudelliset seuraukset

Euroopan komissio esitti 26. helmikuuta 2004 uuden tutkimuksen, joka toteutettiin yhteistyössä Euroopan elin- ja työolojen kehittämissäätiön kanssa ja joka koski työntekijöiden muuttovirtojen kehitystä seuraavan laajentumisen jälkeen. Tutkimuksesta käy ilmi, että viiden seuraavan vuoden aikana unionin uusista jäsenvaltioista siirtynee nykyisiin jäsenvaltioihin noin yksi prosentti väestöstä eli noin 220 000 henkilöä vuodessa.

Onko komissiolla maakohtaiset arviot muuttomääristä? Mitkä ovat unionin laajentumisen ennakoitavissa olevat muuttovaikutukset Ranskaan?

Mitkä ovat laajentumisen taloudelliset vaikutukset työmarkkinoihin sellaisessa maassa kuin Ranska, jossa työttömyysaste on erityisen korkea?

Stavros Dimasin komission puolesta antama vastaus

(30. huhtikuuta 2004)

Arvoisan parlamentin jäsenen mainitsema tutkimus perustuu Eurobarometri-mielipidekyselyn tuloksiin. Kysely tehtiin väestöotokselle tulevissa jäsenvaltioissa ja ehdokasmaissa, ja siinä kysyttiin muun muassa aikomuksesta muuttaa unioniin seuraavien viiden vuoden aikana. Kyselyn perusteella voidaan arvioida, että näistä maista nykyisen unionin alueelle vuosittain tuleva mahdollinen muuttovirta käsittää noin 220 000 henkilöä. Koska kyse on mielipidekyselystä, tuloksia on tulkittava varovaisesti. Tiedot osoittavat kuitenkin oikeiksi komission aiemmista tutkimuksista (1) saadut tulokset, joiden mukaan ennakoitavat muuttovirrat uusista jäsenvaltioista nykyisiin jäsenvaltioihin ovat määrältään vähäisiä, vaikka näistä tutkimuksista saadut muuttovirtoja koskevat arviot perustuvatkin tilastolliseen mallintamiseen, eivätkä ne näin ollen ole verrattavissa arvoisan parlamentin jäsenen mainitsemassa tutkimuksessa esitettyihin lukuihin.

Päivitetyn tutkimuksen mukaan Ranskassa asui vuonna 2001 noin 25 000 Keski- ja Itä-Euroopan maista peräisin olevaa henkilöä verrattuna 22 000 henkilöön vuonna 1997. Heidän osuutensa oli 0,04 prosenttia kokonaisväestöstä. Ranskaa kohti suuntautuvien muuttovirtojen koon arvioidaan olevan 7 000 henkilöä vuonna 2004 ja 9 000 henkilöä vuonna 2005. Tutkimukset vahvistavat, että tärkeimmät Keski- ja Itä-Euroopan maista lähtevien muuttovirtojen kohteet ovat Saksa ja Itävalta.

Työmarkkinoihin kohdistuvien tämän laajentumisen taloudellisten vaikutusten osalta komissio katsoo, että unionin on hyödynnettävä parhaalla mahdollisella tavalla laajentumisen positiiviset vaikutukset unionin talouteen. (2) Lisäksi komission tiedonannossa ”Maahanmuutto, kotouttaminen ja työllisyys” (3) korostettiin maahanmuuton myönteisiä vaikutuksia talouden kasvuun ja työllisyyteen Euroopan unionissa ja muistutettiin, ettei ole konkreettisia osoituksia siitä, että maahanmuutto johtaisi työttömyyden kasvuun. Komissio katsoo, että työvoiman liikkuvuus unionin sisällä ja maahanmuuton tarjoamien mahdollisuuksien parempi hyödyntäminen ovat keskeisiä tekijöitä EU:n kilpailukyvyn ja Lissabonin strategian tavoitteiden saavuttamisen kannalta.

(1) ”The Impact of Eastern Enlargement on Employment and Labour Markets in the EU Member States” ja sen päivitys ”Potential Migration from Central and Eastern Europe into the EU-15 — An Update”. Tutkimus ja sen päivitys ovat saatavilla osoitteessa: (http://europa.eu.int/comm/employment_social/employment_analysis/impact_en.htm).

(2) KOM(2004) 29 lopullinen.

(3) KOM(200 3) 3 3 6 lopullinen.